Suja, Miroslav, poslanec NR SR (2022-06-23):
Ďakujem za slovo, pán predseda. Tak, vážení kolegovia, tak ako som povedal, ako poslanec Národnej rady v mene hnutia REPUBLIKA predkladám do Národnej rady Slovenskej republiky návrh zákona, ktorým sa mení a dopĺňa zákon Národnej rady Slovenskej republiky č. 91/2019 o neprimeraných podmienkach v obchode s potravinami a o zmene a doplnení niektorých zákonov a v znení neskorších predpisov a ktorým sa mení a dopĺňa zákon č. 222/2004 o dani z pridanej hodnoty v znení neskorších predpisov. Tak ako som povedal v predchádzajúcej, predchádzajúcom vstupe, cieľom predloženej novely zákona je stlmiť nárast cien základných potravín prostredníctvom oslobodenia základných potravín od dane z pridanej hodnoty a určenie maximálnej obchodnej prirážky u týchto potravín na úrovni 40 %. Tento zákon predkladáme kvôli tomu, že ľudia potrebujú okamžitú pomoc. Vidíme, vážení kolegovia, kolegyne, aká je situácia. Nemôžeme tu donekonečna čakať, vyhovárať sa na rôzne prekážky a hľadať možnosti, ako sa nedá, keď okolité krajiny k tomu pristúpili úplne inak, ako je napríklad Maďarsko a Poľsko, kde nielenže tú dépeháčku stopli na určité obdobie na potraviny, ale predĺžili toto obdobie, ako v Maďarsku je teraz posledné až do konca roka. To znamená, aktívne sa zapájajú do toho, aby ľudia nemali alebo nepociťovali taký nárast cien a inflácie, ktorý dopadá takisto aj na našich občanov Slovenskej republiky, nech sú akejkoľvek národnosti. Hlavne pri nákupe základných potravín. Tento zákon sa týka len základných potravín. Pre porovnanie vám poviem jeden príklad. Prvovýrobca potravín zarobí na chlebe zaokrúhlene niečo pod 20 centov, čiže 20 centov na jednom chlebe. Koľko námahy spraví, kým ten chleba upečie? Koľko ľudí musí okolo neho chodiť, koľko vstupov, energií a všetkého má a zarobí 20 centov. Potom, keď už všetok je upečený, tak ho zoberie a zavezie ho do obchodného reťazca, dajme tomu do Tesca. To je jedno. Viete, koľko zarobí Tesco bez absolútnej námahy? Jedno euro. On zarobí 20 centov a Tesco ho len vyloží a dá do regálu, jedno euro. Podľa mňa je to veľký nepomer. Toto konkrétne na úrovni asi 82 %. Takže myslím, že oprávnenosť tohto zákona je evidentná. Návrh zákona definuje obchodnú prirážku ako vyčíslenie percentuálneho podielu rozdielu medzi predajnou cenou a nákupnou cenou voči nákupnej cene. V prípade, že ak je táto obchodná prirážka u predajcu potravín s výnimkou samotného prvovýrobcu vyššia ako 40 %, tak je považovaná za neprimeranú obchodnú podmienku. V súčasnosti totiž máme bežne v praxi, sa stáva, že veľké obchodné reťazce, keď sa pozrieme pri základných potravinách s obchodnými prirážka, prirážkami sú na úrovni niekde 80 až 100 %. Čo považujem absolútne za prehnané. Hlavne v dnešnej dobe, keď ľudia pociťujú každý cent, keď dôchodcom ostávajú dve eurá nie na deň, ale na celý mesiac. Keď invalidný dôchodca má vyžiť zo 156 euro a takýchto prípadov máme desiatky. Tak si myslím, že zníženie toho obchodného rabatu na 40 % je na mieste, na určitú dobu podotýkam. Hlavne keď tieto obchodné reťazce zarábali stovky miliónov, miliardy počas pandémie v posledných dvoch rokoch, kedy boli jediné otvorené a všetky ostatné prevádzky strádali. Tak ja si myslím, že bolo by aj z ich strany férové a čestné, keby sa zaviazali na určité obdobie. Možno ako v Maďarsku zatiaľ do konca roka, že by táto marža bola na 40 % a zarobili by aj tak. Neohrozil by to vôbec nejak ich existenciu. Ceny potravín v dôsledku vysokej inflácie dosahujú svoje historické maximá. Zdražovanie bude podľa odborníkov pokračovať aj v nasledujúcich mesiacoch. To existenčne ohrozuje mnohé slovenské rodiny, ako vidíme, keď sa prechádzame, nie v Bratislave, ale po zvyšku Slovenska. Naopak, veľké obchodné reťazce zarábali nenormálne zisky, neprimerané zisky. A hlavne na úkor, ako som predtým povedal, malých a stredných podnikateľov. Preto ľudia, vážení kolegovia, kolegyne, potrebujú okamžitú pomoc, ktorá im pomôže, resp. ju budú pociťovať každý deň, keď pôjdu do obchodu a budú si kupovať tie základné potraviny. Nie je možné, aby sme my chceli pomôcť celému svetu a naši vlastní občania mali vyžiť z dvoch euro, dôchodcovia, na mesiac. Aby invalidní dôchodcovia mali vyžiť zo 156 euro a snažili sa pretĺkať, ako sa dá. Toto je, si myslím, že to najmenej, čo môžeme v súčasnosti pre našich občanov urobiť. A pocítia to okamžite, každodenne pri nákupe základných potravín. Stanovením maximálnej obchodnej prirážky pri základných potravinách by obchodné reťazce boli aj naďalej schopné dosahovať značné zisky, ako som už povedal. A nebola by obmedzená ich schopnosť ďalej investovať. Po nadmerných ziskoch za posledné dva roky by to bolo aj zo strany reťazcov, ako som hovoril, správne a spoločensky zodpovedné riešenie tejto vysokej inflácie, ktorá nastáva, ktorý by žiadnym spôsobom nenarušilo podnikateľské prostredie a základné ceny potravín by sa takýmto opatrením dali znížiť alebo základné ceny potravín, základných, by sa takýmto spôsobom dali znížiť až o 25 %. To znamená o štvrtinu, vážení kolegovia. Viete si prestaviť, koľko taká dôchodkyňa, keď jej ostávajú dve eurá, čo pre ňu znamená, že ušetrí štvrtinu na základných potravinách? A nielen pre ňu, ale aj pre ostatných dôchodcov. Rodiny, kde je jeden, jeden živiteľ alebo samoživiteľ, invalidní dôchodcovia, sociálne slabšie rodiny. Bohužiaľ, čím ďalej v tejto skupine viacej a viacej občanov Slovenskej republiky. Takže ak máme záujem reálne pomôcť, tak myslím, že podporou tohto zákona a posunutím do druhého čítania nič nepokazíme. Ak sú námietky voči niektorým častiam tohto zákona, sme v druhom čítaní otvorení akýmkoľvek rokovaniam a pripravení to sem premietnuť v prospech občanov Slovenskej republiky. Ďakujem.